Bremer SV is 'n sokkerklub uit Bremen in die deelstaat Hansestad Bremen in Duitsland. Die klub is oorspronklik in 1905 gestig as FC Adler Bremen, maar nadat dit weer ontbind het is dit op 1 Januarie 1906 herstig as Bremer Ballspiel Vereins Sport von 1906. In 1914 het FV Hansa Gröpelingen by die klub aangesluit. Die huidige naam is op 1 Augustus 1920 aangeneem. In 1933 het Allgemeiner Arbeiter TV der westlichen Vorstadt Bremen, wat deur die Nazi’s ontbind is, by die klub aangesluit. Die klub het sy goue jare bereik in die laat 1940’s en vroeë 1950’s, deurdat hy tussen 1947 en 1955 op die hoogste vlak in die Oberliga Noord meegeding het. Die beste prestasie was die 5de plek aan die einde van die 1949-seisoen, beter as sy beroemde stadsgenoot SV Werder Bremen se agste plek. In 1961 het die klub weer die Oberliga bereik, maar met die stigting van die Bundesliga in 1963 het die klub die kreeftegang begin gaan. Die klub het in 2007 die Verbandsliga Bremen gewen en daarmee die geleentheid om na die vierdevlak Oberliga Noord te promoveer, maar die DFB het 'n oberligalisensie van die hand gewys op grond van die klub se finansiële vermoëns.